**INDOKOLÁS**

**a hivatali helyiségen kívüli és a hivatali munkaidőn kívüli anyakönyvi események engedélyezésének szabályairól és a többletszolgáltatások utáni díjakról szóló 9/2018. (V.7.) önkormányzati rendelet módosításáról szóló önkormányzati rendelethez**

Szombathely Megyei Jogú Város Önkormányzatának Közgyűlése az anyakönyvi eljárásról szóló 2010. évi I. törvény (a továbbiakban: Anyakönyvi tv.) 96. §-ában kapott felhatalmazás alapján alkotta meg a hivatali helyiségen kívüli és a hivatali munkaidőn kívüli anyakönyvi események engedélyezésének szabályairól és a többletszolgáltatások utáni díjakról szóló 9/2018. (V.7.) önkormányzati rendeletét (a továbbiakban: Rendelet), amely tartalmazza a hivatali munkaidőn kívül történő házasságkötés és bejegyzett élettársi kapcsolat létesítése esetén a többletszolgáltatás ellentételezéseként az önkormányzat részére, valamint az anyakönyvvezető részére fizetendő díj mértékét.

A Rendelet a hivatali helyiségben, hivatali munkaidőn túl kötött házasság esetére jelenleg nem tartalmaz díjat. A hivatali helyiségen kívül hivatali munkaidőn túl kötött házasságok esetén különbséget tesz aszerint, hogy a Rendelet nevesíti-e az adott külső helyszínt. A nevesített helyszínek esetén a többletszolgáltatásért járó díj 44.450,- Ft, az egyedileg engedélyezett külső helyszínek esetén 63.500,- Ft. A díjakat már a korábbi önkormányzati rendelet is a fentiek szerint tartalmazta, így azok 2013. december 1. napja óta változatlan mértékűek, ezért szükségessé vált a többletszolgáltatások esetén fizetendő díjak felülvizsgálata, ennek keretében a hivatali helyiségben, hivatali munkaidőn túl kötött házasság esetében díj megállapítása.

Továbbra is megmarad a polgárok lehetősége az ingyenes házasságkötésre: hivatali helyiségben, hivatali munkaidőben megkötött házasságok esetén ezt követően sem kell díjat fizetni. A hivatali munkaidőn kívüli házasságkötés esetén ugyanakkor a párok részéről a tapasztalatok alapján már most is fennáll a fizetési hajlandóság. Túlnyomó részben ugyanis már jelenleg is megkérdezik, mennyit kell fizetni a szolgáltatásért (a hivatali munkaidőn kívüli házasságkötések esetén a házasságkötés lakodalommal együtt milliós nagyságrendi költségében ez a díj nem számottevő).

Továbbá országos összevetésben elmondható, hogy a többi megyei jogú városok 1 kivétellel mindegyikében, Vas megyét tekintve pedig a többi Vas megyei város 2 kivétellel mindegyikében létezik a hivatali munkaidőn kívüli házasságkötések esetén a többletszolgáltatás ellentételezéseként az önkormányzat, valamint az anyakönyvvezető részére fizetendő díj.

A hivatali munkaidőn kívüli házasságkötés valóban többletszolgáltatást igényel az Önkormányzattól, amelynek költségei vannak:

* a Városháza épületének nyitva tartása, működtetése, fűtése a házasságkötések idején, amikor (pl. szombaton) alapvetően nem lenne nyitva;
* a házasságot megkötő anyakönyvvezető túlmunkájának kifizetése (ideértve az anyakönyvvezetőnek az alkalomhoz illő, méltó és ünnepélyes megjelenés érdekében felmerülő ruházati és egyéb költségeit is);
* a házasságkötésben közreműködő rendezvényszervező túlmunkájának kifizetése;
* a házasságkötések munkaidőn kívüli megtartása miatt az épület nyitva tartásával, működtetésével összefüggésben dolgozó portás, karbantartó túlmunkájának kifizetése.

Ezeknek jelenleg nincs meg a házasulók által fizetett fedezetük, a Polgármesteri Hivatal költségvetését terhelik. Ugyanakkor az Anyakönyvi tv.-nek az önkormányzati rendelet megalkotására felhatalmazást adó törvényi rendelkezése szerint is éppen ezeknek a többletszolgáltatásoknak az ellentételezésére lehet a díjat megállapítani.

Fenti indokok alapján állapítja meg a rendelet tervezet a hivatali munkaidőn túl kötött házassággal járó új díjakat, új kategóriaként megjelölve a hivatali helyiségben történő házasságkötéseket, a hivatali helyiségen kívüli házasságkötéseknél pedig a korábbi megoszlást (rendeletben szereplő, illetve egyedileg engedélyezett külső helyszínek) követi.

Az anyakönyvvezetőt a többletszolgáltatás ellentételezéseként eseményenként megillető díj tekintetében a Rendelet jelenleg a hivatali helyiségen kívüli többletszolgáltatás esetén határoz meg díjat: a mindenkori költségvetési rendeletben az önkormányzat által meghatározott illetményalap 55 %-át (jelenleg 25.850,- Ft) írja elő. A hivatali helyiségben nyújtott többletszolgáltatásért fizetendő díj bevezetésével lehetőség nyílik az anyakönyvvezető részére is a díj megfizetésére. Ezek alapján a hivatali munkaidőn túl kötött házasságkötéseknél a házasulók által az önkormányzat részére megfizetett díjbólaz anyakönyvvezető részére fizetendő díjakra vonatkozó javaslatot is tartalmaz a rendelet tervezet.

**1. §**

A házasulók által a hivatali munkaidőn túl kötött házasságkötéseknél az önkormányzat részére megfizetett díjbólaz anyakönyvvezető részére fizetendő új díjakat tartalmazza.

**2. § és 1. melléklet**

A hivatali munkaidőn túl kötött házasságkötéseknél a házasulók által az önkormányzat részére fizetendő új díjakat tartalmazza.

**3. §**

A rendelet hatálybalépése időpontját tartalmazza.

A 2023. január 1-jei időpont összhangban van a jogalkotásról szóló 2010. évi CXXX. törvény 2. § (3) bekezdésével, amely szerint a jogszabály hatálybalépésének időpontját úgy kell megállapítani, hogy elegendő idő álljon rendelkezésre a jogszabály alkalmazására való felkészülésre.

A hatálybalépés időpontjának meghatározása tekintettel van a Magyarország gazdasági stabilitásáról szóló 2011. évi CXCIV. törvény 32. §-ában foglaltakra, amely szerint fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.

A hatálybalépés időpontjának meghatározása során a tervezet figyelembe veszi továbbá az önkormányzati helyi díjak mértékének a veszélyhelyzettel összefüggő átmeneti szabályokról szóló 2021. évi XCIX. törvény 147. §-a szerinti kötelező rögzítését, amely a díjak emelésének, új díjak bevezetésének tilalmát 2022. június 30. napjáig írja elő.